আলাউদ্দিন হুসাইন

**আলাউদ্দিন হুসাইন** (ফার্সি: علاء الدین حسین) ১১৪৯ থেকে ১১৬১ সাল পর্যন্ত ঘুরি সাম্রাজ্যের রাজা ছিলেন। তিনি অন্যতম শ্রেষ্ঠ ঘুরি রাজা ছিলেন এবং তার শাসনামলেই ঘুরি রাজবংশ প্রসিদ্ধি লাভ করে।

## প্রারম্ভিক জীবন
আলাউদ্দিনের ভাই সাইফ আল-দীন সুরি যখন সিংহাসনে আরোহণ করেন, তখন তিনি ঘুরি রাজ্য তার ভাইদের মধ্যে ভাগ করে দেন; ফখর উদ্দিন মাসুদ হরি নদীর কাছের অঞ্চল লাভ করেন; বাহা আল-দীন সাম প্রথম ঘোর প্রদেশ লাভ করেন; শিহাব আল-দীন মুহাম্মদ খারনাক মাদিন অঞ্চল লাভ করেন; শুজা আল-দীন আলী জারমাস লাভ করেন; আলাউদ্দিন হুসাইন ওয়াজিরিস্তান লাভ করেন; এবং কুতুব আল-দীন মুহাম্মদ ওয়ারশাদ ওয়ারশ লাভ করেন, যেখানে তিনি বিখ্যাত শহর ফিরোজকোহ নির্মাণ করেছিলেন। তবে পরবর্তীতে সাইফের সাথে তার ভাই কুতুবের বিবাদ ঘটে, যিনি গজনীতে আশ্রয় নেন এবং গজনভি সুলতান বাহরাম-শাহের মাধ্যমে বিষপ্রয়োগে নিহত হন।

তার ভাইয়ের হত্যার প্রতিশোধ নিতে সাইফ ১১৪৮ সালে গজনীর দিকে অগ্রসর হন এবং গজনীর যুদ্ধে জয়লাভ করেন। অন্যদিকে বাহরাম কুররামে পালিয়ে যান। একটি সেনাবাহিনী গঠন করে বাহরাম পুনরায় গজনীর দিকে অগ্রসর হন। সাইফ পালিয়ে গেলেও গজনভি সেনাবাহিনী তাকে ধরে ফেলে এবং সাং-ই সুরাখে যুদ্ধ সংঘটিত হয়। সাইফ এবং মাজদ আদ-দীন মুসাভি বন্দি হন এবং পরে পুল-ই ইয়াক তাকে তাদের ক্রুশবিদ্ধ করা হয়। তার মৃত্যুর পর তার ভাই বাহা আল-দীন সাম প্রথম স্থলাভিষিক্ত হন, যিনি তার নিহত ভাইদের হত্যার প্রতিশোধ নেওয়ার আগেই স্বাভাবিক কারণে মারা যান। এরপর সাইফ ও বাহা আল-দীনের ছোট ভাই আলাউদ্দিন হুসাইন ঘুরি সিংহাসনে আরোহণ করেন।

## শাসনকাল
ভাইদের হত্যার প্রতিশোধ নিতে আলাউদ্দিন ১১৫০ সালে বাহরামের বিরুদ্ধে একটি অভিযান শুরু করেন। তিগিনাবাদে গজনভি ও ঘুরি বাহিনী মুখোমুখি হয় এবং খারমিল সাম-ই হুসাইন ও খারমিল সাম-ই বাঞ্জির বীরত্বপূর্ণ প্রচেষ্টায় গজনভি বাহিনী পরাজিত হয়। বাহরাম জুশ-ই আব-ই গর্ম নামক উষ্ণ প্রস্রবণের কাছে তার বাহিনীকে সংগঠিত করলেও পুনরায় পরাজিত হয়ে গজনীতে পালিয়ে যান। বাহরাম শহরের গ্যারিসনসহ অবশিষ্ট সৈন্যদের নিয়ে আবারও প্রতিরোধ গড়ার চেষ্টা করেন, কিন্তু আবারও তার বাহিনী পরাজিত হয় এবং ঘুরিরা শহরটি পুড়িয়ে দেয়। এই পরাজয়ের পর বাহরাম ভারতের গজনভি অঞ্চলে পালিয়ে যান। এরপর সাত দিন ধরে গজনীতে লুটপাট ও হত্যাযজ্ঞ চলে, যাতে শহরের ৬০,০০০ মানুষ নিহত হয়। মাহমুদ, মাসউদ এবং ইব্রাহিম ছাড়া সব গজনভি শাসকের সমাধি ভেঙে ফেলে তাদের দেহাবশেষ পুড়িয়ে ফেলা হয়। তিনি বুস্ত শহরটিও ধ্বংস করেন। এই ঘটনার জন্য আলাউদ্দিন হুসাইন 'জাহানসোজ' (অর্থাৎ 'জগত-দাহনকারী') উপাধি পান।

ঘুরিদের ক্ষমতা ব্যাপকভাবে বৃদ্ধি করার পর তিনি একজন উপজাতি প্রধান থেকে একটি সাম্রাজ্যের রাজা হয়ে ওঠেন এবং 'সুলতান আল-মুয়াজ্জম' উপাধি গ্রহণ করেন। ১১৫২ সালে তিনি তার সেলজুক আধিপত্যের বিরুদ্ধে স্বাধীনতা ঘোষণা করেন এবং বাল্‌খ জয় করেন। তবে তিনি শীঘ্রই আহমাদ সানজারের কাছে পরাজিত ও বন্দি হন, যিনি তখন গজনভি রাজবংশকে পুনরায় গজনী দখলে সহায়তা করেছিলেন। আলাউদ্দিন হুসাইন দুই বছর বন্দি থাকার পর সেলজুকদের বিপুল মুক্তিপণ দেওয়ার বিনিময়ে মুক্তি পান।

ইতিমধ্যে আলাউদ্দিনের প্রতিদ্বন্দ্বী হুসাইন ইবনে নাসির আদ-দীন মুহাম্মদ আল-মাদিনি ফিরোজকোহ দখল করেছিলেন, কিন্তু আলাউদ্দিন যখন তার পৈতৃক এলাকা পুনরুদ্ধার করতে ফিরে আসেন তখন তিনি ঠিক সময়েই নিহত হন। আলাউদ্দিন তার বাকি শাসনকাল তার রাজ্যের সীমানা বৃদ্ধিতে ব্যয় করেন; তিনি গারচিস্তান, তুখারিস্তান এবং বামিয়ান উপত্যকা জয় করতে সক্ষম হন, যা তিনি পরে তার ভাইদের মধ্যে ভাগ করে দেন। তিনি ১১৬১ সালে মৃত্যুবরণ করেন এবং তার পুত্র সাইফ আল-দীন মুহাম্মদ স্থলাভিষিক্ত হন।

## তথ্যসূত্র

## উৎসসমূহ

* 
* 
* 
* 

বিষয়শ্রেণী:১২শ শতাব্দীর ইরানি ব্যক্তি
বিষয়শ্রেণী:ঘুরি সাম্রাজ্য
বিষয়শ্রেণী:১১৬১-এ মৃত্যু
বিষয়শ্রেণী:জন্মের বছর অনুপস্থিত